Regionsudvalgets udtalelse om "Kommissionens forslag til Rådets forordning (EF) om ændring af Rådets forordning (EØF) nr. 1210/90 af 7. maj 1990 om oprettelse af Det Europæiske Miljøagentur og Det Europæiske Miljøoplysnings- og Miljøovervågningsnet"

(1999/C 374/03)

REGIONSUDVALGET har -

under henvisning til oversigten over de kommissionsforslag, der endnu ikke var vedtaget pr. 1. maj 1999, og for hvilke ikrafttrædelsen af Amsterdam-traktaten medfører en ændring af retsgrundlaget og/eller lovgivningsproceduren (SEK(1999) 581 endelig udg.),

under henvisning til forslag til Rådets forordning (EF) om ændring af Rådets forordning (EØF) nr. 1210/90 af 7. maj 1990 om oprettelse af Det Europæiske Miljøagentur og Det Europæiske Miljøoplysnings- og Miljøovervågningsnet [KOM(97) 489 endelig udg.- 97/0256 (COD)](1),

under henvisning til Rådets beslutning af 14. juli 1999 om i henhold til EF-traktatens artikel 265, 1. led, og artikel 175, stk. 1, at anmode om Regionsudvalgets udtalelse om dette emne,

under henvisning til formandens beslutning af 2. august 1999 om at overdrage det forberedende arbejde til Jean Asselborn (L) PSE som hovedordfører i henhold til artikel 39 i Regionsudvalgets forretningsorden,

under henvisning til Regionsudvalgets udtalelse af 12. marts 1998 om Kommissionens forslag til Rådets forordning (EF) om ændring af forordning (EØF) nr. 1210/90 af 7. maj 1990 om oprettelse af Det Europæiske Miljøagentur og Det Europæiske Miljøoplysnings- og Miljøovervågningsnet (KOM(97) 282 endelig udg.) (CdR 300/97 fin)(2) (ordfører: Jean Asselborn (L) PSE) -

på den 30. plenarforsamling den 15.-16. september 1999 (mødet den 15. september) enstemmigt vedtaget følgende udtalelse.

Regionsudvalget vedtog den 12. marts 1998 en udtalelse om Kommissionens forslag til Rådets forordning (EF) om ændring af forordning (EØF) nr. 1210/90 af 7. maj 1990 om oprettelse af Det Europæiske Miljøagentur og Det Europæiske Miljøoplysnings- og Miljøovervågningsnet.

I denne udtalelse understregede Regionsudvalget,

- at Miljøagenturets hidtidige arbejde må vurderes positivt, men at det er for tidligt at pålægge det nye opgaver;

- at Miljøagenturet bør åbnes for tredjelande;

- at regionerne bør integreres i nettet som basisenhed for vurdering af miljøsituationen i Europa;

- at Regionsudvalget gerne vil inddrages i Miljøagenturets arbejde og være repræsenteret i Miljøagenturets bestyrelse;

- at regionerne og de lokale myndigheder bør have adgang til Miljøagenturets informationsnet, og at EIONET bør være åbent for de lokale og regionale myndigheder.

Regionsudvalget opfordrer Kommissionen til at tage hensyn til disse bemærkninger ved enhver fremtidig ændring af forordningen.

Kommissionens forslag til Rådets forordning (EF) om ændring af Rådets forordning (EØF) nr. 1210/90 af 7. maj 1990 om oprettelse af Det Europæiske Miljøagentur og Det Europæiske Miljøoplysnings- og Miljøovervågningsnet ændrer kun ved to stykker i den gældende forordning. De to stykker vedrører finanskontrol og decharge - emner, som Regionsudvalget ikke berørte i sin tidligere udtalelse.

Regionsudvalget bifalder forslaget om, at Europa-Parlamentet i overensstemmelse med EF-traktatens artikel 276 meddeler den administrerende direktør decharge for gennemførelsen af budgettet efter henstilling fra bestyrelsen.

Regionsudvalget støtter også forslaget om, at finanskontrollen skal varetages af Kommissionens finansinspektør, så man sikrer et uafhængigt og ensartet system.

Bruxelles, den 15. september 1999.

Manfred DAMMEYER

Formand for

Regionsudvalget

(1) EFT C 335 af 6.11.1997, s. 16.

(2) EFT C 255 af 20.8.1997, s. 9 - EFT C 180 af 11.6.1998, s. 32.